[pic] | ΕΥΡΩΠΑΪΚΗ ΕΠΙΤΡΟΠΗ |

Βρυξέλλες, 4.6.2010

COM(2010)292 τελικό

ΕΚΘΕΣΗ ΠΡΟΣ ΤΗΝ ΕΥΡΩΠΑΪΚΗ ΕΠΙΤΡΟΠΗ ΚΙΝΗΤΩΝ ΑΞΙΩΝ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τη σύγκλιση μεταξύ των Διεθνών Προτύπων Χρηματοοικονομικής Αναφοράς (ΔΠΧΑ) και των Γενικά Αποδεκτών Λογιστικών Αρχών (ΓΑΛΑ) τρίτων χωρών

SEC(2010)681 final

ΕΚΘΕΣΗ ΠΡΟΣ ΤΗΝ ΕΥΡΩΠΑΪΚΗ ΕΠΙΤΡΟΠΗ ΚΙΝΗΤΩΝ ΑΞΙΩΝ ΚΑΙ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ

σχετικά με τη σύγκλιση μεταξύ των Διεθνών Προτύπων Χρηματοοικονομικής Αναφοράς (ΔΠΧΑ) και των Γενικά Αποδεκτών Λογιστικών Αρχών (ΓΑΛΑ) τρίτων χωρών

Εισαγωγή και νομικές βάσεις

Από την 1η Ιανουαρίου 2005, οι εταιρείες των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά οποιουδήποτε κράτους μέλους οφείλουν να χρησιμοποιούν τα ΔΠΧΑ, όπως θεσπίστηκαν από την ΕΕ, για την κατάρτιση των ενοποιημένων οικονομικών τους καταστάσεων[1]. Με τον κανονισμό για το ενημερωτικό δελτίο[2] και με την οδηγία για τη διαφάνεια[3], επεκτείνεται η απαίτηση να συντάσσονται οι οικονομικές εκθέσεις, είτε βάσει των ΔΠΧΑ είτε βάσει ορισμένων εθνικών λογιστικών προτύπων τρίτων χωρών ισοδύναμων προς τα πρότυπα αυτά, στους εκδότες τρίτων χωρών οι οποίοι προβαίνουν σε δημόσια προσφορά κινητών αξιών στην ΕΕ και σε εκείνους των οποίων οι κινητές αξίες είναι εισηγμένες προς διαπραγμάτευση σε οργανωμένη αγορά της ΕΕ.

Τον Δεκέμβριο του 2007, η Επιτροπή δημιούργησε έναν μηχανισμό[4], προκειμένου να προσδιορίζεται η ισοδυναμία των Γενικά Αποδεκτών Λογιστικών Αρχών (ΓΑΛΑ). Τον Δεκέμβριο του 2008, η Επιτροπή εξέδωσε απόφαση[5] και κανονισμό[6], πράξεις με τις οποίες προσδιορίστηκαν ως ισοδύναμες με τα ΔΠΧΑ οι ΓΑΛΑ των ΗΠΑ και οι ιαπωνικές ΓΑΛΑ, και έγιναν αποδεκτές εντός της ΕΕ σε προσωρινή βάση, μέχρι τις 31 Δεκεμβρίου 2011 το αργότερο, οι χρηματοοικονομικές καταστάσεις για τις οποίες χρησιμοποιούνται οι ΓΑΛΑ της Κίνας, του Καναδά, της Ινδίας και της Νότιας Κορέας.

Στο πλαίσιο αυτό, βάσει της νομοθεσίας της ΕΕ[7] απαιτείται από την Ευρωπαϊκή Επιτροπή να ενημερώνει την Ευρωπαϊκή Επιτροπή Κινητών Αξιών (ΕΕΚΑ) και το Ευρωπαϊκό Κοινοβούλιο (ΕΚ), σε τακτά χρονικά διαστήματα, σχετικά με την πρόοδο που επιτελούν οι εν λόγω χώρες στα αντίστοιχα προγράμματά τους.

Στην πρώτη έκθεση, του Ιουλίου 2007, η Επιτροπή ανέφερε τα αντίστοιχα χρονοδιαγράμματα που προβλέπονταν από τις εθνικές αρχές ορισμένων τρίτων χωρών για τη σύγκλιση των εθνικών τους ΓΑΛΑ προς τα ΔΠΧΑ[8]. Στη δεύτερη έκθεση, του Απριλίου 2008, η Επιτροπή εξέτασε την πρόοδο που είχε πραγματοποιηθεί μέχρι τότε από τις τρίτες χώρες, πρώτον, όσον αφορά τα προγράμματα σύγκλισής τους και, δεύτερον, όσον αφορά την κατάργηση των όποιων κανόνων για απαιτήσεις συμβιβασμού που εφαρμόζονται για κοινοτικούς εκδότες εισηγμένους στη δικαιοδοσία των εν λόγω τρίτων χωρών.

Στην παρούσα έκθεση, η Επιτροπή παρουσιάζει μια επικαιροποιημένη εικόνα των προσπαθειών των χωρών αυτών για μετάβαση στα ΔΠΧΑ. Για τον σκοπό αυτόν, η Επιτροπή ζήτησε από την Ευρωπαϊκή Επιτροπή Ρυθμιστικών Αρχών των Αγορών Κινητών Αξιών (ΕΡΑΑΚΑ) να παρουσιάσει επικαιροποίηση των εξελίξεων όσον αφορά τη μετάβαση στα ΔΠΧΑ στις χώρες στις οποίες πρόσφατα παραχωρήθηκε μεταβατική περίοδος από την ΕΕ (Κίνα, Καναδά, Ινδία και Νότια Κορέα), π.χ. με χρήση πληροφοριών για το κοινό ή γραπτών πληροφοριών που διαβιβάστηκαν από τις οικείες ρυθμιστικές αρχές των τρίτων χωρών. Ιδιαίτερη σημασία επρόκειτο να δοθεί στην πρακτική εφαρμογή των κινεζικών ΛΠΕ, των οποίων έχει επέλθει ουσιαστική σύγκλιση, με βάση τις διαθέσιμες εκθέσεις.

Στην παρούσα έκθεση παρουσιάζονται επίσης οι πρόσφατες εξελίξεις σε χώρες που αναγνωρίζονται ως ισοδύναμες, όπως οι ΗΠΑ και η Ιαπωνία, καθώς και οι εξελίξεις σε διάφορες άλλες μεγάλες οικονομικές δυνάμεις, όπως η Αργεντινή, η Βραζιλία, το Μεξικό, η Ρωσία και η Ταϊβάν. Ορισμένες δικαιοδοσίες, όπως η Αυστραλία, το Χονγκ Κονγκ, η Νέα Ζηλανδία, η Σιγκαπούρη, η Νότια Αφρική, έχουν ήδη υιοθετήσει ή εφαρμόσει πλήρως τα ΔΠΧΑ και, επομένως, δεν υπάρχει ανάγκη να εκδοθεί από την Ευρωπαϊκή Επιτροπή απόφαση σχετικά με την ισοδυναμία.

Εξελίξεις σε χώρες που αναγνωρίζονται ως ισοδύναμες

Στις 12 Δεκεμβρίου 2008, η Επιτροπή εξέδωσε την απόφαση της Επιτροπής[9] και τον κανονισμό της Επιτροπής[10], πράξεις με τις οποίες καθορίστηκε ότι οι ΓΑΛΑ των ΗΠΑ και της Ιαπωνίας είναι ισοδύναμες με τα ΔΠΧΑ για χρήση εντός της Κοινότητας. Στο παρόν τμήμα παρουσιάζονται οι εξελίξεις στις εν λόγω χώρες κατά το 2008-09, με βάση διαθέσιμες πληροφορίες για το κοινό.

ΗΠΑ

Σύγκλιση

Το 2006, ο Οργανισμός Λογιστικών Προτύπων των ΗΠΑ (FASB) και ο Οργανισμός Διεθνών Λογιστικών Προτύπων (ΟΔΛΠ) συνήψαν μνημόνιο συμφωνίας (ΜΣ), το οποίο επιβεβαίωνε την πρόθεσή τους για την επίτευξη του στόχου της σύγκλισης των ΓΑΛΑ των ΗΠΑ με τα ΔΠΧΑ και προέβλεπε το πρόγραμμα εργασίας για την επίτευξη του σκοπού αυτού. Η ΕΡΑΑΚΑ επιβεβαίωσε ότι οι κυριότερες διαφορές τις οποίες είχε επισημάνει στη γνωμοδότησή της προς την Επιτροπή, το 2005, έχουν αντιμετωπιστεί από τους δύο οργανισμούς. Η επίλυση ορισμένων ζητημάτων (συμπεριλαμβανομένης της σύγκλισης του προτύπου για τις συνενώσεις επιχειρήσεων) έχει ολοκληρωθεί, ενώ άλλων βρίσκεται σε εξέλιξη, η δε προθεσμία του 2011 παραμένει αμετάβλητη.

Σε πολιτικό επίπεδο, η Ομάδα των 20 (G20), στα συμπεράσματά της, επιβεβαίωσε και πάλι την προσήλωσή της σε διεθνείς λύσεις, επίσης και στον τομέα της λογιστικής. Οι δεσμεύσεις αυτές χρειάζεται να μετατραπούν σε συγκεκριμένες αποφάσεις πολιτικής και θα πρέπει να επιταχυνθούν σε πρακτικό επίπεδο οι εργασίες για την επίτευξη σύγκλισης, με παράλληλη διατήρηση του στόχου για την επίτευξη χρηματοοικονομικής πληροφόρησης υψηλής ποιότητας. Τον Απρίλιο του 2009, ο ΟΔΛΠ και ο FASB επικαιροποίησαν τις ημερήσιες διατάξεις τους, λαμβάνοντας υπόψη ζητήματα που προέκυψαν από τη χρηματοπιστωτική κρίση. Έχει γίνει αναδιάταξη των προτεραιοτήτων και έχει αλλάξει μέχρις ενός σημείου η επικέντρωση των εργασιών καθορισμού προτύπων, από τη σύγκλιση προς πιο επείγοντα ζητήματα που άπτονται της κρίσης, πράγμα το οποίο έχει προκαλέσει κάποιες καθυστερήσεις στην όλη διαδικασία σύγκλισης. Συγκεκριμένα, οι διατάξεις των ΗΠΑ στον τομέα της απομείωσης των διαθέσιμων προς πώληση χρεωστικών τίτλων, οι οποίες τροποποιήθηκαν εσπευσμένα για την αντιμετώπιση της κρίσης, προκάλεσαν περαιτέρω απόκλιση σε σύγκριση με το σχετικό πρότυπο, ΔΛΠ 39. Από τότε, ο ΟΔΛΠ και ο FASB ασχολούνται με τις αντίστοιχες αναθεωρήσεις τους των λογιστικών προτύπων που αφορούν τα χρηματοοικονομικά μέσα, και αναμένεται να επιτύχουν μια συγκλίνουσα προσέγγιση, η οποία όμως δεν θα είναι εις βάρος της χρηματοοικονομικής αναφοράς υψηλής ποιότητας.

Προβλεπόμενη υιοθέτηση των ΔΠΧΑ

Τον Οκτώβριο του 2008, η Επιτροπή Κεφαλαιαγοράς των ΗΠΑ (SEC) εξέδωσε για δημόσια διαβούλευση έναν προτεινόμενο χάρτη πορείας για τη μετάβαση στα ΔΠΧΑ. Σύμφωνα με τον προτεινόμενο χάρτη πορείας, στον οποίο παρουσιάζονται διάφορα ορόσημα, η SEC θα αποφασίσει το 2011 αν θα προβεί στην υιοθέτηση των ΔΠΧΑ έως το 2014. Η προθεσμία για διατύπωση παρατηρήσεων μετατέθηκε από τις 19 Φεβρουαρίου στις 20 Απριλίου 2009.

Τον Φεβρουάριο του 2010, η SEC ενέκρινε ομόφωνα νέο χρονοδιάγραμμα, στο οποίο προβλέπεται ότι η χρήση των ΔΠΧΑ από τις δημόσιες επιχειρήσεις των ΗΠΑ μπορεί να απαιτηθεί το νωρίτερο δυνατόν το 2015. Με τις ενέργειές της η SEC ζητεί περαιτέρω μελέτες των ΔΠΧΑ και λήψη απόφασης το 2011 για το κατά πόσον θα προχωρήσει σε υποχρεωτική χρήση των ΔΠΧΑ.

Μολονότι σύμφωνα με τον αρχικό χάρτη πορείας θα είχε επιτραπεί σε ορισμένες εταιρείες των ΗΠΑ να χρησιμοποιούν τα ΔΠΧΑ το 2014, η SEC ανακοίνωσε, τον Φεβρουάριο του 2010, ότι δεν επιδιώκει τη δυνατότητα υιοθέτησης νωρίτερα. Η SEC ενδέχεται να αναθεωρήσει αυτή τη θέση σε μεταγενέστερη ημερομηνία. Στη δήλωσή της η SEC σημειώνει επίσης ότι δεν αποκλείει τη δυνατότητα στο μέλλον να επιτρέπεται στους εκδότες των ΗΠΑ να επιλέγουν μεταξύ της χρήσης των ΔΠΧΑ ή των ΓΑΛΑ των ΗΠΑ.

Η Ευρωπαϊκή Επιτροπή θεωρεί ότι είναι σημαντικό να καταλήξει η SEC των ΗΠΑ σε θετική απόφαση σχετικά με την υιοθέτηση των ΔΠΧΑ το συντομότερο δυνατόν το 2011. Ελλείψει σαφούς δέσμευσης για πορεία προς την υιοθέτηση των ΔΠΧΑ για τους εθνικούς εκδότες των ΗΠΑ, θα μπορούσε να τεθεί υπό αμφισβήτηση τόσο η αξιοπιστία του συστήματος των ΔΠΧΑ, όσο και η συμμετοχή των χωρών που δεν τα εφαρμόζουν στη δομή διακυβέρνησης του Ιδρύματος ΔΠΧΑ.

Απαίτηση συμβιβασμού

Τον Νοέμβριο του 2007, η SEC αποφάσισε να παραιτηθεί από την απαίτηση να συμβιβάζονται οι χρηματοοικονομικές καταστάσεις των αλλοδαπών εκδοτών με τις ΓΑΛΑ των ΗΠΑ όσον αφορά εκείνους τους εκδότες οι οποίοι υποβάλλουν χρηματοοικονομικές καταστάσεις με βάση τα Διεθνή Πρότυπα Χρηματοοικονομικής Αναφοράς (ΔΠΧΑ), όπως έχουν εγκριθεί από τον ΟΔΛΠ. Η απόφαση της SEC περιείχε μεταβατική παρέκκλιση για εκείνους τους εκδότες της ΕΕ που χρησιμοποιούν την ενωσιακή δυνατότητα εξαίρεσης που αφορά τη λογιστική αντιστάθμισης [από το ΔΛΠ 39] . Η εν λόγω μεταβατική διάταξη έληξε τον Νοέμβριο του 2009.

Ιαπωνία

Σύγκλιση

Κατόπιν της απόφασης σχετικά με την ισοδυναμία, που ελήφθη από την ΕΕ το 2008, οι ιαπωνικές αρχές εξακολούθησαν τις εργασίες για τη σύγκλιση μεταξύ των ΓΑΛΑ και των ΔΠΧΑ.

Τον Οκτώβριο του 2008, ο Οργανισμός Λογιστικών Προτύπων της Ιαπωνίας (ASBJ) εξέδωσε δύο δελτία τύπου που αφορούσαν τη μέτρηση της εύλογης αξίας και την ανακατάταξη των χρεωστικών τίτλων, ως ανταπόκριση στις αλλαγές λόγω της κρίσης στις οποίες προέβη ο ΟΔΛΠ, π.χ. την ανακατάταξη ορισμένων χρηματοοικονομικών μέσων.

Τον Μάρτιο του 2009, ο ASBJ και ο ΟΔΛΠ συνεδρίασαν στο Τόκυο, για να συζητήσουν τη σύγκλιση των ιαπωνικών ΓΑΛΑ και των ΔΠΧΑ, και επιβεβαίωσαν πάλι τον στόχο να επιτευχθεί σύγκλιση των προτύπων.

Τον Σεπτέμβριο του 2009, ο ΟΔΛΠ και ο ASBJ επιβεβαίωσαν εκ νέου την τρέχουσα συνεργασία τους για την επίτευξη σύγκλισης των λογιστικών προτύπων. Οι εκπρόσωποι του ASBJ ανέφεραν ότι σημειώνεται πρόοδος ως προς τη σύγκλιση των ΔΠΧΑ και των ιαπωνικών ΓΑΛΑ. Επιπλέον της ανταπόκρισής του στις διαβουλεύσεις του ΟΔΛΠ, ο ASBJ εξέδωσε αναθεωρημένο Λογιστικό Πρότυπο – «ASBJ Statement No. 12 (revised 2009) Accounting Standard for Quarterly Financial Reporting» . Σκοπός των εν λόγω τροποποιήσεων είναι να αναθεωρηθούν οι απαιτήσεις γνωστοποίησης για τις τριμηνιαίες οικονομικές εκθέσεις σε περίπτωση αμφιβολιών όσον αφορά τη δυνατότητα «συνεχιζόμενης δραστηριότητας». Περαιτέρω, κατόπιν των συζητήσεων με τον ΟΔΛΠ, ο ASBJ ενέκρινε έγγραφο συζήτησης σχετικά με τη «Λογιστική για τις συνενώσεις επιχειρήσεων», εξέδωσε έγγραφο συζήτησης για τις «Προβλέψεις» και έγγραφο συζήτησης για την «Αναγνώριση εσόδων».

Προβλεπόμενη υιοθέτηση των ΔΠΧΑ

Κατόπιν της «Συμφωνίας του Τόκυο»,[11] το Business Accounting Council (BAC)[12], ενέκρινε, τον Ιούνιο του 2009, ενδιάμεση έκθεση[13] σχετικά με την υιοθέτηση των ΔΠΧΑ στην Ιαπωνία. Σύμφωνα με την προτεινόμενη ενδιάμεση έκθεση, θα επιτραπεί η προαιρετική χρήση των ΔΠΧΑ από το οικονομικό έτος που λήγει στις ή μετά τις 31 Μαρτίου 2010, για τις ενοποιημένες οικονομικές καταστάσεις ορισμένων εισηγμένων εταιρειών που αναπτύσσουν διεθνείς δραστηριότητες. Η τελική απόφαση όσον αφορά την υποχρεωτική χρήση των ΔΠΧΑ αναμένεται να ληφθεί περίπου το 2012. Το χρονοδιάγραμμα προβλέπει υποχρεωτική εφαρμογή των ΔΠΧΑ ενδεχομένως το 2015 ή το 2016.

Ο ASBJ δημοσίευσε, τον Σεπτέμβριο του 2009, επικαιροποιημένο σχέδιο των έργων του μέχρι το τέλος του 2011. Το ανανεωμένο σχέδιο έργων καταρτίστηκε λαμβανομένης υπόψη της προαναφερθείσας ενδιάμεσης έκθεσης που εκδόθηκε από το BAC, το οποίο συνιστά στον ASBJ να εξακολουθήσει και να επιταχύνει τη σύγκλιση των λογιστικών προτύπων. Στο πρόγραμμα λαμβάνεται επίσης υπόψη το πρόγραμμα εργασίας του ΟΔΛΠ για την περίοδο από τον Αύγουστο του 2009 έως το 2011.

Τον Δεκέμβριο του 2009, η Ιαπωνική Αρχή Χρηματοπιστωτικής Εποπτείας (JFSA) εξέδωσε αναθεώρηση του κανονισμού για τις πληροφορίες που δημοσιεύουν οι επιχειρήσεις, που παρέχει τη δυνατότητα σε ορισμένες ιαπωνικές εταιρείες να εφαρμόζουν τα ΔΠΧΑ προαιρετικά.

Κατά τις αρχές του 2010, η JFSA προέβη σε δημόσιες διαβουλεύσεις για τις αναθεωρημένες κανονιστικές ανακοινώσεις, έχοντας την πρόθεση να επικαιροποιήσει τον κατάλογο των ενδεδειγμένων ΔΠΧΑ για την προαιρετική εφαρμογή στην Ιαπωνία. Τον Μάρτιο του 2010, η JFSA ολοκλήρωσε τις δημόσιες διαβουλεύσεις και επικαιροποίησε τον κατάλογο των ενδεδειγμένων ΔΠΧΑ, επιτρέποντας να χρησιμοποιούνται όλα τα ΔΠΧΑ και όλες οι διερμηνείες της ΕΔΔΠΧΑ που έχουν εγκριθεί και εκδοθεί από τον ΟΔΛΠ μέχρι τις 31 Δεκεμβρίου 2009, για την προαιρετική εφαρμογή των ΔΠΧΑ στην Ιαπωνία από ορισμένες ιαπωνικές εισηγμένες εταιρείες, αρχής γενομένης από τα ενοποιημένα οικονομικά έτη που λήγουν στις ή μετά τις 31 Μαρτίου 2010[14]. Η JFSA ανακοίνωσε επίσης ότι θα συμπεριλάβει το ΔΠΧΑ 9, την πρώτη φάση αναθεώρησης του ΔΛΠ 39 που έχει αναληφθεί από τον ΟΔΛΠ, στη δέσμη που πρόκειται να είναι διαθέσιμη προς χρήση προαιρετικά από ορισμένες ιαπωνικές εταιρείες από τις 10 Μαρτίου 2010.

Ο ASBJ δημοσίευσε, τον Απρίλιο του 2010, επικαιροποιημένη έκδοση του σχεδίου έργων μέχρι το τέλος του 2011 (βλ. παράρτημα). Ο ASBJ διατηρεί τον προγραμματισμό για ολοκλήρωση των σημείων που αφορούν τις εναπομένουσες διαφορές μεταξύ των υφιστάμενων ιαπωνικών ΓΑΛΑ και των ΔΠΧΑ το 2010, και σκοπεύει να εκδώσει σχέδια προτύπων για τα περισσότερα από τα έργα που περιλαμβάνονται στο ΜΣ μεταξύ του ΟΔΛΠ και του FASB των ΗΠΑ κατά το πρώτο εξάμηνο του 2011, σύμφωνα με το τρέχον πρόγραμμα εργασίας του ΟΔΛΠ.

Απαίτηση συμβιβασμού

Οι ιαπωνικές αρχές δεν απαιτούν κανέναν συμβιβασμό για εκδότες της ΕΕ οι οποίοι καταρτίζουν τις οικονομικές καταστάσεις τους χρησιμοποιώντας τα ΔΠΧΠ, όπως έχουν θεσπιστεί από την ΕΕ.

Κίνα

Στην περίπτωση της Κίνας, η Επιτροπή ζήτησε τη συμβουλή της ΕΡΑΑΚΑ σχετικά με την πρακτική εφαρμογή των κινεζικών ΛΠΕ, των οποίων έχει επέλθει ουσιαστική σύγκλιση.

Οι κινεζικές αρχές αποφάσισαν, τον Φεβρουάριο του 2006, να ενσωματώσουν τα ΔΠΧΑ στη νομοθεσία τους, επιφέροντας όμως, σε ορισμένες περιπτώσεις, τροποποιήσεις προκειμένου να ληφθούν υπόψη τοπικές ιδιαιτερότητες. Τα εν λόγω Λογιστικά Πρότυπα για τις Επιχειρήσεις (ΛΠΕ) κατέστησαν υποχρεωτικά για όλες τις εισηγμένες κινεζικές επιχειρήσεις από την 1η Ιανουαρίου 2007.

Σύμφωνα με έκθεση[15] που δημοσιεύθηκε από το Κινεζικό Υπουργείο Οικονομικών τον Νοέμβριο του 2008, η εφαρμογή των νέων ΛΠΕ εξελίχθηκε ομαλά και έχει επιτευχθεί χωρίς σοβαρή αναταραχή στις κινεζικές αγορές ή στον κύκλο χρηματοοικονομικής πληροφόρησης[16]. Στην έκθεση δηλώνεται ότι το Κινεζικό Υπουργείο Οικονομικών πιστεύει ότι η μετάβαση στα ΛΠΕ έχει βελτιώσει την ποιότητα και την αξιοπιστία της χρηματοοικονομικής πληροφόρησης στην Κίνα, κυρίως χάρη στην αυξημένη διαφάνεια των γνωστοποιήσεων. Το Υπουργείο πιστεύει επίσης ότι τα ΛΠΕ των οποίων έχει επέλθει σύγκλιση καθιστούν, αφενός, την κινεζική αγορά ελκυστικότερη στους αλλοδαπούς εκδότες και, αφετέρου, θέτουν τους κινέζους εκδότες σε καλύτερη θέση πρόσβασης στις διεθνείς αγορές. Παρόλα ταύτα, το Υπουργείο Οικονομικών έχει επισημάνει ορισμένα πεδία στις οικονομικές καταστάσεις του 2007 όπου θα μπορούσε να βελτιωθεί το επίπεδο συμμόρφωσης ή όπου υπήρχε η εντύπωση ότι οι εκδότες είχαν αντιμετωπίσει δυσκολίες να εντοπίσουν τις αποδεκτές εφαρμογές στο πλαίσιο των σχετικών προτύπων. Τέλος, το Υπουργείο σκοπεύει να λάβει μέτρα για τη βελτίωση της εφαρμογής των νέων προτύπων σε μελλοντικές περιόδους αναφοράς.

Τον Σεπτέμβριο του 2009, το Υπουργείο Οικονομικών εξέδωσε για δημόσιες διαβουλεύσεις Σχέδιο Προτύπου (ΣΠ) σχετικά με τον «Χάρτη πορείας για την εξακολούθηση και την πλήρη σύγκλιση» των κινεζικών προτύπων με τα ΔΠΧΑ. ΟΙ παρατηρήσεις αναμένονταν έως τις 30 Νοεμβρίου του 2009.

Στην έκθεσή της σχετικά με την τήρηση των προτύπων και των κωδίκων, του Οκτωβρίου 2009, η Παγκόσμια Τράπεζα επαίνεσε την Κίνα για την «εντυπωσιακή πρόοδο» που επιτέλεσε όσον αφορά την καθιέρωση ενός θεσμικού πλαισίου για τη λογιστική, τον λογιστικό έλεγχο και τη χρηματοοικονομική πληροφόρηση από τις επιχειρήσεις[17]. Στην έκθεση επαναλαμβάνεται η δέσμευση της Κίνας για σύγκλιση των κινεζικών ΛΠΕ προς τα ΔΠΧΑ και επισημαίνεται ότι η πλήρης σύγκλιση αναμένεται να επιτευχθεί έως το 2012.

Η Επιτροπή θα εξακολουθήσει να παρακολουθεί, επικουρούμενη από την ΕΡΑΑΚΑ, την πρακτική εφαρμογή των ΔΠΧΑ στο μέλλον.

Εργασίες σύγκλισης από τρίτες χώρες που σκοπεύουν να υιοθετήσουν τα ΔΠΧΑ

Τον Φεβρουάριο του 2009, η Επιτροπή ζήτησε από την ΕΡΑΑΚΑ να παρουσιάσει επικαιροποίηση της επιτευχθείσας προόδου ορισμένων τρίτων χωρών (Καναδά, Νότιας Κορέας και Ινδίας) στις οποίες παραχωρήθηκε μεταβατική περίοδος από την ΕΕ για τη μετάβασή τους στα ΔΠΧΑ. Στη συνέχεια της έκθεσης της ΕΡΑΑΚΑ[18], του Ιουνίου 2009, οι υπηρεσίες της Επιτροπής έχουν να αναφέρουν τα εξής:

Καναδάς

Τον Ιανουάριο του 2006, ο Καναδικός Οργανισμός Λογιστικών Προτύπων (AcSB) ανακοίνωσε την απόφασή του να υιοθετήσει πλήρως, έως τις 31 Δεκεμβρίου 2011, τα ΔΠΧΑ για τις επιχειρήσεις που υπόκεινται σε δημόσια λογιστική, υπήρχαν δε πληροφορίες διαθέσιμες για το κοινό, με λεπτομέρειες τόσο για το πρόγραμμα, όσο και για την πρόοδο των καναδικών αρχών ως προς την επίτευξή του.

Κατά την τελευταία διετία, οι καναδικές αρχές έχουν συνεχίσει τις προσπάθειές τους προκειμένου να εξασφαλίσουν έγκαιρη μετάβαση στα ΔΠΧΑ, με διάφορες δημοσιεύσεις, επιμορφωτικά μαθήματα στο Διαδίκτυο και έγγραφα σχεδιασμού. Παραδείγματος χάριν, ο AcSB δημοσίευσε, τον Νοέμβριο του 2008, τον κατάλογο των ΔΠΧΑ που αναμένεται να εφαρμόζονται για τους καναδούς εκδότες κατά την ημερομηνία της αλλαγής το 2011. Πιο πρόσφατα, τον Μάρτιο του 2009, ο AcSB εξέδωσε το δεύτερο πολυδιάστατο Σχέδιο Προτύπου (ΣΠ) σχετικά με την εξέλιξη της διαδικασίας μετάβασης του Καναδά στα ΔΠΧΑ, με τίτλο «Adopting IFRSs in Canada II». Το Καναδικό Ίδρυμα Ορκωτών Λογιστών (CICA) επίσης άρχισε να προσφέρει δωρεάν επιμορφωτικά μαθήματα στο Διαδίκτυο σχετικά με την εισαγωγή των ΔΠΧΑ και τις επιπτώσεις τους για τις καναδικές επιχειρήσεις.

Τέλος, ο Πρόεδρος του AcSB δημοσίευσε δήλωση[19], τον Δεκέμβριο του 2008, επιβεβαιώνοντας ότι η υλοποίηση του σχεδίου υιοθέτησης αποτελεί πάντοτε επιδιωκόμενο στόχο και ότι ούτε οι επιπτώσεις από την αναστάτωση των αγορών, ούτε η ενδεχόμενη απόφαση της SEC να καθυστερήσει την υιοθέτηση των ΔΠΧΑ στις ΗΠΑ πρόκειται να καθυστερήσουν τη μετάβαση στα ΔΠΧΑ στον Καναδά.

Νότια Κορέα

Η Κορεατική Επιτροπή Χρηματοπιστωτικής Εποπτείας (KFSC) και το Κορεατικό Λογιστικό Ινστιτούτο ανέλαβαν δημόσια δέσμευση, τον Μάρτιο του 2007, να υιοθετήσουν, έως τις 31 Δεκεμβρίου 2011, τα ΔΠΧΑ, υπήρχαν δε πληροφορίες διαθέσιμες για το κοινό, με λεπτομέρειες τόσο για το πρόγραμμα, όσο και για την πρόοδο των νοτιοκορεατικών αρχών ως προς την επίτευξή του.

Κατά την τελευταία διετία, οι προαναφερθείσες νοτιοκορεατικές αρχές έχουν συνεχίσει τις προσπάθειές τους προκειμένου να εξασφαλίσουν έγκαιρη μετάβαση στα ΔΠΧΑ, με διάφορες δημοσιεύσεις, δικτυακούς τόπους, κανονισμούς, καθώς και με τη σύσταση ειδικής ομάδας (task force) και συμβουλευτικής ομάδας. Για παράδειγμα, κατά τη διάρκεια του 2008, το KAI δημοσίευσε πλήρη σειρά ΔΠΧΑ-Κ και ξεκίνησε πρόγραμμα μαθημάτων, με σκοπό την εκπαίδευση των ορκωτών λογιστών και του λογιστικού προσωπικού των εταιρειών. Περαιτέρω, η KFSC διαβεβαίωσε την ΕΡΑΑΚΑ ότι έχει αναθεωρήσει και τροποποιήσει διάφορους νόμους και κανονισμούς, προκειμένου να τους ευθυγραμμίσει με τα ΔΠΧΑ· δημιούργησε δικτυακό τόπο για την πληροφόρηση σχετικά με τα ΔΠΧΑ· δημοσίευσε κανονισμό βάσει του οποίου υποχρεούνται οι εταιρείες να δημοσιεύουν ανάλυση επιπτώσεων των ΔΠΧΑ στις οικονομικές καταστάσεις τους, δύο έτη πριν υιοθετήσουν τα ΔΠΧΑ· και προέβη στη σύσταση συμβουλευτικής ομάδας για τις επιχειρήσεις που υιοθετούν τα ΔΠΧΑ νωρίτερα, όπως και ειδικής ομάδας για την παρακολούθηση της επιτευχθείσας προόδου όσον αφορά την εφαρμογή του χάρτη πορείας.

Ινδία

Τον Ιούλιο του 2007, το Ίδρυμα Ορκωτών Λογιστών της Ινδίας (ICAI) ανέλαβε δημόσια δέσμευση να υιοθετήσει, έως τις 31 Δεκεμβρίου 2011, τα ΔΠΧΑ. Η ινδική κυβέρνηση είχε επιβεβαιώσει δημοσίως, τον Μάιο του 2008, την πρόθεσή της να επιτύχει σύγκλιση με τα ΔΠΧΑ έως το 2011. Το ICAI είχε σημειώσει ότι μπορεί να επέφερε τροποποιήσεις στα ΔΠΧΑ (όπως απαίτηση για επιπρόσθετες γνωστοποιήσεις, αλλαγές κάποιας ορολογίας ή παράλειψη ορισμένων επιλογών ή εναλλακτικής μεταχείρισης), προκειμένου να αντικατοπτρίζονται συγκεκριμένες ινδικές ιδιαιτερότητες. Ωστόσο, οι αλλαγές αυτές αναμενόταν να είναι ήσσονος σημασίας και η δεδηλωμένη πρόθεση τόσο του ICAI, όσο και της ινδικής κυβέρνησης ήταν ότι τα ινδικά λογιστικά πρότυπα θα είναι απολύτως σύμφωνα με τα ΔΠΧΑ μέχρι το τέλος του προγράμματος.

Κατά την τελευταία διετία, οι ινδικές αρχές έχουν συνεχίσει τις προσπάθειές τους προκειμένου να εξασφαλίσουν έγκαιρη μετάβαση στα ΔΠΧΑ, με διάφορες δημοσιεύσεις, επιμορφωτικά μαθήματα και σεμινάρια. Για παράδειγμα, το ICAI βρίσκεται επί του παρόντος στη διαδικασία τροποποίησης των ινδικών λογιστικών προτύπων στον αναγκαίο βαθμό ώστε να υπάρξει πλήρης σύγκλιση με τα ΔΠΧΑ, δημοσίευσε δε λεπτομερές πρόγραμμα εργασίας. Ξεκίνησε επίσης σειρά μαθημάτων με απόκτηση πιστοποιητικού, προκειμένου να διευρυνθούν οι γνώσεις των μελών του όσον αφορά τα ΔΠΧΑ.

Τον Φεβρουάριο του 2010, το Υπουργείο Επιχειρήσεων της Ινδίας ενέκρινε σχέδιο για σταδιακή μετάβαση σε «κοινοποιημένα ινδικά πρότυπα που έχουν συγκλίνει με τα ΔΠΧΑ» στις εισηγμένες και μεγάλες ινδικές εταιρείες[20], πλην των τραπεζών και των ασφαλιστικών εταιρειών:

- Στη φάση I, ορισμένες συγκεκριμένες εταιρείες[21] θα μετατρέψουν τους ισολογισμούς τους έναρξης από την 1η Απριλίου 2011 (εάν το οικονομικό έτος αρχίζει από ή μετά την ημερομηνία αυτή).

- Στη φάση II, εταιρείες, εισηγμένες ή μη, των οποίων η καθαρή αξία υπερβαίνει τα 500 κρορ ρουπίες, αλλά δεν υπερβαίνει τα 1 000 κρορ ρουπίες[22] θα μετατρέψουν τον ισολογισμό τους έναρξης από την 1η Απριλίου 2013 (εάν το οικονομικό έτος αρχίζει από ή μετά την ημερομηνία αυτή).

- Στη φάση III, εισηγμένες εταιρείες των οποίων η καθαρή αξία ανέρχεται σε 500 κρορ ρουπίες ή λιγότερο θα μετατρέψουν τον ισολογισμό τους έναρξης από την 1η Απριλίου 2014 (εάν το οικονομικό έτος αρχίζει από ή μετά την ημερομηνία αυτή, όποια εκ των δύο είναι μεταγενέστερη).

Εταιρείες των ακόλουθων κατηγοριών δεν απαιτείται να ακολουθούν τα κοινοποιημένα λογιστικά πρότυπα που έχουν συγκλίνει με τα ΔΠΧΑ (αν και μπορούν να επιλέξουν προαιρετικά να τα ακολουθούν), αλλά χρειάζεται να ακολουθούν μόνον τα «κοινοποιημένα λογιστικά πρότυπα που δεν έχουν συγκλίνει με τα ΔΠΧΑ»:

- Μη εισηγμένες εταιρείες των οποίων η καθαρή αξία ανέρχεται σε 500 κρορ ρουπίες ή λιγότερο και των οποίων οι μετοχές ή άλλες κινητές αξίες δεν είναι εισηγμένες σε χρηματιστήρια εκτός Ινδίας

- Μικρές και Μεσαίες Επιχειρήσεις (ΜΜΕ).

Μέχρι το τέλος Φεβρουαρίου 2010 αναμένεται να υποβληθεί χωριστός χάρτης πορείας για τις τραπεζικές και ασφαλιστικές εταιρείες.

Εξελίξεις σε άλλες τρίτες χώρες

Επιπλέον των χωρών που εξετάστηκαν ήδη στα προηγούμενα τμήματα, υπάρχουν διάφορες άλλες μεγάλες οικονομικές δυνάμεις που βρίσκονται σε κατάσταση μετάβασης προς τα ΔΠΧΑ. Στο παρόν τμήμα παρέχονται γενικές πληροφορίες σχετικά με πρόσφατες εξελίξεις σε ορισμένες άλλες σημαντικές οικονομίες, οι οποίες έχουν περιέλθει στη γνώση της Επιτροπής με βάση πληροφορίες διαθέσιμες για το κοινό.

Αργεντινή

Τον Δεκέμβριο του 2009, η Εθνική Επιτροπή Κινητών Αξιών της Αργεντινής (CMV) ενέκρινε απαίτηση για όλες τις εταιρείες που προσφέρουν στο κοινό μετοχές ή ομόλογα να καταρτίζουν τις οικονομικές καταστάσεις τους χρησιμοποιώντας τα ΔΠΧΑ, αρχής γενομένης με τις οικονομικές καταστάσεις για το έτος που λήγει στις 31 Δεκεμβρίου 2012. Οι εταιρείες έχουν τη δυνατότητα να υποβάλλουν προαιρετικά τις οικονομικές καταστάσεις τους σύμφωνα με τα ΔΠΧΑ από τον Ιανουάριο του 2011.

Βραζιλία

Τον Ιούλιο του 2007, η Κεντρική Τράπεζα της Βραζιλίας και η Επιτροπή Κεφαλαιαγοράς της Βραζιλίας (CVM) έθεσε προθεσμία έως το 2010 για την υιοθέτηση των ΔΠΧΑ για τις ενοποιημένες οικονομικές καταστάσεις εισηγμένων εταιρειών και χρηματοπιστωτικών ιδρυμάτων. Η χρήση των ΔΠΧΑ ήταν προαιρετική για εισηγμένες εταιρείες από το 2007 έως και το 2009.

Μεξικό

Τον Νοέμβριο του 2008, η Επιτροπή Κινητών Αξιών και Τραπεζών του Μεξικού (CNBV), μαζί με τον Οργανισμό Λογιστικών Προτύπων του Μεξικού (CINIF), ανακοίνωσε ότι το Μεξικό θα υιοθετήσει τα ΔΠΧΑ για όλες τις εισηγμένες οντότητες το 2012. Από το 2008, θα επιτρεπόταν υιοθέτηση νωρίτερα για ορισμένες οντότητες, υποκείμενη σε απαιτήσεις που θα καθορίζονταν από τη CNBV.

Ρωσία

Στη Ρωσία, η κυβέρνηση ανακοίνωσε, το 2002, ότι όλες οι εταιρείες και τράπεζες θα υποχρεούνται, αρχής γενομένης από την 1η Ιανουαρίου 2004, να καταρτίζουν τις ενοποιημένες οικονομικές καταστάσεις τους σύμφωνα με τα ΔΠΧΑ. Παράλληλα με αυτό, πραγματοποιείται συνεχής τεχνική προσέγγιση των εθνικών λογιστικών προτύπων της Ρωσίας (RAS) προς τα ΔΠΧΑ. Από το 2004 εκκρεμεί στο Κοινοβούλιο νομοθετική πρόταση σχετικά με την υποχρέωση των εταιρειών να συμμορφώνονται με τα ΔΠΧΑ. Δεν υπάρχει καμία ένδειξη ουσιαστικής εξέλιξης όσον αφορά την υποχρεωτική χρήση των ΔΠΧΑ.

Ταϊβάν

Τον Μάιο του 2009, η Επιτροπή Χρηματοπιστωτικής Εποπτείας (FSC) της Ταϊβάν ανακοίνωσε τον χάρτη πορείας της για την πλήρη υιοθέτηση των ΔΠΧΑ στην Ταϊβάν. Οι εταιρείες της φάσης I, οι οποίες είναι όλες εισηγμένες εταιρείες και χρηματοπιστωτικά ιδρύματα που εποπτεύονται από την Επιτροπή Χρηματοπιστωτικής Εποπτείας (πλην των πιστωτικών συνεταιρισμών, των εταιρειών πιστωτικών καρτών και των ασφαλιστικών διαμεσολαβητών) θα απαιτείται να εφαρμόζουν τα ΔΠΧΑ, αρχής γενομένης από την 1η Ιανουαρίου 2013. Η προαιρετική υιοθέτηση των ΔΠΧΑ θα επιτρέπεται για όλες τις εισηγμένες εταιρείες, αρχής γενομένης από την 1η Ιανουαρίου 2012. Οι εταιρείες της φάσης II, οι οποίες είναι μη εισηγμένες δημόσιες επιχειρήσεις, πιστωτικοί συνεταιρισμοί και εταιρείες πιστωτικών καρτών, θα απαιτείται να εφαρμόζουν τα ΔΠΧΑ, αρχής γενομένης από την 1η Ιανουαρίου 2015 (προαιρετικά από την 1η Ιανουαρίου 2013).

Συμπεράσματα

Κατόπιν της θέσπισης δύο μέτρων από την Επιτροπή, τον Δεκέμβριο του 2008[23], η Επιτροπή ζήτησε από την ΕΡΑΑΚΑ να παρουσιάσει επικαιροποίηση των εξελίξεων στις τέσσερις χώρες στις οποίες διαπιστώθηκε ισοδυναμία με τα ΔΠΧΑ, επί προσωρινής βάσεως έως τις 31 Δεκεμβρίου 2011: Κίνα, Καναδά, Ινδία και Νότια Κορέα. Από τις εργασίες της ΕΡΑΑΚΑ προκύπτει ότι, σε όλες τις περιπτώσεις, οι σχετικές χώρες έχουν σημειώσει κάποια πρόοδο στην υλοποίηση των προγραμμάτων τους για σύγκλιση ή υιοθέτηση.

Όσον αφορά τις ΗΠΑ και την Ιαπωνία, η Επιτροπή έχει ήδη αναγνωρίσει τις ΓΑΛΑ τους ως ισοδύναμες με τα ΔΠΧΑ για χρήση εντός της Κοινότητας. Οι ΗΠΑ διενήργησαν δημόσια διαβούλευση σχετικά με την υιοθέτηση των ΔΠΧΑ και κατέληξαν στο συμπέρασμα ότι θα λάβουν απόφαση το 2011 για το κατά πόσον θα προχωρήσουν στην υποχρεωτική χρήση των ΔΠΧΑ. Οι ΗΠΑ δήλωσαν επίσης ότι προβλέπουν υποχρεωτική εφαρμογή των ΔΠΧΑ το νωρίτερο δυνατόν το 2015. Επομένως, η απόφαση το 2011 θα είναι κρίσιμης σημασίας όσον αφορά τη σύγκλιση μεταξύ των ΓΑΛΑ των ΗΠΑ και των ΔΠΧΑ. Ελλείψει σαφούς δέσμευσης για πορεία προς την υιοθέτηση των ΔΠΧΑ στις ΗΠΑ, θα μπορούσε να τεθεί υπό αμφισβήτηση τόσο η αξιοπιστία του συστήματος των ΔΠΧΑ, όσο και η συμμετοχή των χωρών που δεν τα εφαρμόζουν στη δομή διακυβέρνησης του Ιδρύματος ΔΠΧΑ. Η Ιαπωνία επίσης εξακολούθησε τις εργασίες για τη σύγκλιση μεταξύ των ΓΑΛΑ και των ΔΠΧΑ. Η Ιαπωνία επιτρέπει προαιρετική εφαρμογή των ΔΠΧΑ από ορισμένες εισηγμένες εταιρείες, αρχής γενομένης από τα ενοποιημένα οικονομικά έτη που λήγουν στις ή μετά τις 31 Μαρτίου 2010. Η Ιαπωνία ανακοίνωσε επίσης την πρόθεσή της να λάβει απόφαση, περίπου το 2012, για το κατά πόσον θα υιοθετήσει τα ΔΠΧΑ από το 2015 ή το 2016.

Και άλλες μεγάλες οικονομικές δυνάμεις, όπως η Αργεντινή, η Βραζιλία, το Μεξικό και η Ταϊβάν, ανακοίνωσαν επίσης πρόσφατα την πρόθεσή τους να υιοθετήσουν τα ΔΠΧΑ. Στη Ρωσία, δεν υπάρχουν ενδείξεις ουσιαστικής εξέλιξης όσον αφορά την υποχρεωτική χρήση των ΔΠΧΑ.

Κατά τα προσεχή έτη, η Επιτροπή, με την τεχνική συνδρομή της ΕΡΑΑΚΑ, θα συνεχίσει να παρακολουθεί την κατάσταση και να αξιολογεί τις καταβαλλόμενες προσπάθειες από πλευράς των τρίτων χωρών που συγκλίνουν προς τα ΔΠΧΑ ή που σκοπεύουν να υιοθετήσουν τα ΔΠΧΑ.

Η Επιτροπή θα εξακολουθήσει να υποστηρίζει τις προσπάθειες των χωρών που έχουν αναλάβει δέσμευση να προβούν σε σύγκλιση των λογιστικών προτύπων τους με τα ΔΠΧΑ, και επίσης των χωρών που έχουν δεσμευτεί να υιοθετήσουν τα ΔΠΧΑ.

Παράρτημα της

Έκθεσης σχετικά με τη σύγκλιση μεταξύ των Διεθνών Προτύπων Χρηματοοικονομικής Αναφοράς (ΔΠΧΑ) και των Γενικά Αποδεκτών Λογιστικών Αρχών (ΓΑΛΑ) τρίτων χωρών

Παράρτημα 1: Σύντομη ενημερωμένη κατάσταση της σύγκλισης προς τα ΔΠΧΑ ή της υιοθέτησης τους σε ορισμένες τρίτες χώρες

Χώρα | Παρατηρήσεις |

Θεωρούνται ισοδύναμες με τα εγκριθέντα ΔΠΧΑ | ΗΠΑ | Από την 1η Ιανουαρίου 2009, η ΕΚ αναγνωρίζει τις ΓΑΛΑ των ΗΠΑ ως ισοδύναμες με τα ΔΠΧΑ για χρήση εντός της Κοινότητας. Κατόπιν δημόσιας διαβούλευσης σχετικά με τον χάρτη πορείας για τη μετάβαση στα ΔΠΧΑ, η SEC κατέληξε στο συμπέρασμα ότι θα λάβει απόφαση το 2011 για το κατά πόσον θα προχωρήσει στην υιοθέτηση των ΔΠΧΑ. Οι ΗΠΑ δήλωσαν επίσης ότι προβλέπουν υποχρεωτική εφαρμογή των ΔΠΧΑ το νωρίτερο δυνατόν το 2015. |

Ιαπωνία | Από την 1η Ιανουαρίου 2009, η ΕΚ αναγνωρίζει τις ιαπωνικές ΓΑΛΑ ως ισοδύναμες με τα ΔΠΧΑ για χρήση εντός της Κοινότητας. Η Ιαπωνία ανακοίνωσε την πρόθεσή της να αποφασίσει, περίπου το 2012, για το κατά πόσον θα επιβάλει υποχρεωτική εφαρμογή των ΔΠΧΑ από το 2015 ή το 2016. Η Ιαπωνία επιτρέπει προαιρετική εφαρμογή των ΔΠΧΑ από ορισμένες εισηγμένες εταιρείες, αρχής γενομένης από τα ενοποιημένα οικονομικά έτη που λήγουν στις ή μετά τις 31 Μαρτίου 2010. |

Κίνα | Κίνα | Από την 1η Ιανουαρίου 2009, έγιναν αποδεκτές από την ΕΚ σε προσωρινή βάση, μέχρι τις 31 Δεκεμβρίου 2011, οι οικονομικές καταστάσεις για τις οποίες χρησιμοποιούνται οι κινεζικές ΓΑΛΑ. Οι κινεζικές αρχές εργάζονται για την επίτευξη πλήρους σύγκλισης έως το 2012. |

Σκοπεύουν να υιοθετήσουν τα ΔΠΧΑ | Καναδάς | Έγιναν αποδεκτές από την ΕΚ σε προσωρινή βάση, μέχρι τις 31 Δεκεμβρίου 2011, οι οικονομικές καταστάσεις για τις οποίες χρησιμοποιούνται οι καναδικές ΓΑΛΑ. Ο Καναδάς προγραμματίζει να υιοθετήσει πλήρως τα ΔΠΧΑ το 2011. |

Νότια Κορέα | Έγιναν αποδεκτές από την ΕΚ σε προσωρινή βάση, μέχρι τις 31 Δεκεμβρίου 2011, οι οικονομικές καταστάσεις για τις οποίες χρησιμοποιούνται οι νοτιοκορεατικές ΓΑΛΑ. Η Νότια Κορέα ανακοίνωσε σχέδιο για την υιοθέτηση των ΔΠΧΑ το 2011. |

Ινδία | Έγιναν αποδεκτές από την ΕΚ σε προσωρινή βάση, μέχρι τις 31 Δεκεμβρίου 2011, οι οικονομικές καταστάσεις για τις οποίες χρησιμοποιούνται οι ινδικές ΓΑΛΑ. Η Ινδία ανακοίνωσε σχέδιο για την υιοθέτηση των ΔΠΧΑ το 2011. |

Άλλες | Αργεντινή | Η Αργεντινή προγραμματίζει να υιοθετήσει τα ΔΠΧΑ το 2012 (προαιρετικά από τον Ιανουάριο 2011). |

Βραζιλία | Η Βραζιλία προγραμματίζει να υιοθετήσει τα ΔΠΧΑ το 2010 (προαιρετικά για εισηγμένες εταιρείες πριν από το 2010). |

Μεξικό | Το Μεξικό ανακοίνωσε ότι όλες οι εισηγμένες εταιρείες θα απαιτείται να χρησιμοποιούν τα ΔΠΧΑ από το 2012 (από το 2008, θα επιτρεπόταν υιοθέτηση νωρίτερα για ορισμένες οντότητες, υπό ορισμένες προϋποθέσεις). |

Ρωσία | Καμία ένδειξη ουσιαστικής εξέλιξης ως προς τη σύγκλιση με τα ΔΠΧΑ. |

Ταϊβάν | Η Ταϊβάν ανακοίνωσε ότι όλες οι εισηγμένες εταιρείες και τα χρηματοπιστωτικά ιδρύματα που εποπτεύονται από την FSC θα απαιτείται να εφαρμόζουν τα ΔΠΧΑ, αρχής γενομένης από την 1η Ιανουαρίου 2013 (η προαιρετική χρήση θα επιτρέπεται για όλες τις εισηγμένες εταιρείες, αρχής γενομένης από την 1η Ιανουαρίου 2012). Οι μη εισηγμένες δημόσιες επιχειρήσεις, πιστωτικοί συνεταιρισμοί και εταιρείες πιστωτικών καρτών, θα απαιτείται να εφαρμόζουν τα ΔΠΧΑ, αρχής γενομένης από την 1η Ιανουαρίου 2015 (προαιρετική χρήση θα επιτρέπεται από την 1η Ιανουαρίου 2013). |

[1] Κανονισμός (ΕΚ) αριθ. 1606/2002 του Ευρωπαϊκού Κοινοβουλίου και του Συμβουλίου, της 19ης Ιουλίου 2002 (ο «κανονισμός για τα ΔΛΠ»).

[2] Κανονισμός (ΕΚ) αριθ. 809/2004 της Επιτροπής, της 29ης Απριλίου 2004 (ο «κανονισμός για το ενημερωτικό δελτίο»). Με τον κανονισμό αυτόν τίθεται σε εφαρμογή η οδηγία 2003/71/ΕΚ του Ευρωπαϊκού Κοινοβουλίου και του Συμβουλίου, της 4ης Νοεμβρίου 2003 (η «οδηγία για το ενημερωτικό δελτίο»).

[3] Οδηγία 2004/109/ΕΚ του Ευρωπαϊκού Κοινοβουλίου και του Συμβουλίου, της 15ης Δεκεμβρίου 2004 (η «οδηγία για τη διαφάνεια»).

[4] Κανονισμός (ΕΚ) αριθ. 1569/2007 της Επιτροπής, της 21ης Δεκεμβρίου 2007, για την καθιέρωση μηχανισμού για τον προσδιορισμό της ισοδυναμίας των λογιστικών προτύπων που εφαρμόζουν οι εκδότες κινητών αξιών τρίτων χωρών βάσει των οδηγιών 2003/71/ΕΚ και 2004/109/ΕΚ του Ευρωπαϊκού Κοινοβουλίου και του Συμβουλίου (ο «κανονισμός για τον μηχανισμό ισοδυναμίας»).

[5] Απόφαση 2008/961/ΕΚ της Επιτροπής, της 12ης Δεκεμβρίου 2008, σχετικά με τη χρήση από εκδότες κινητών αξιών τρίτων χωρών των εθνικών λογιστικών προτύπων ορισμένων τρίτων χωρών και των διεθνών προτύπων χρηματοοικονομικής αναφοράς για την προετοιμασία των ενοποιημένων χρηματοοικονομικών τους καταστάσεων, ΕΕ L 340 της 19.12.2008, σ. 112.

[6] Κανονισμός (ΕΚ) αριθ. 1289/2008 της Επιτροπής, της 12ης Δεκεμβρίου 2008, για την τροποποίηση του κανονισμού (ΕΚ) αριθ. 809/2004 για την εφαρμογή της οδηγίας 2003/71/ΕΚ του Ευρωπαϊκού Κοινοβουλίου και του Συμβουλίου όσον αφορά τις πληροφορίες που περιλαμβάνονται στα ενημερωτικά δελτία και τις διαφημίσεις, ΕΕ L 340 της 19.12.2008, σ. 17.

[7] Κανονισμός (ΕΚ) αριθ. 1787/2006 της Επιτροπής, της 4ης Δεκεμβρίου 2006, και απόφαση 2006/891/ΕΚ της Επιτροπής, της 4ης Δεκεμβρίου 2006 (η «απόφαση βάσει της οδηγίας για τη διαφάνεια»).

[8] Έκθεση της Επιτροπής της 6ης Ιουλίου 2007 (COM(2007) 405 τελικό.

[9] Απόφαση 2008/961/ΕΚ της Επιτροπής, της 12ης Δεκεμβρίου 2008, ΕΕ L 340 της 19.12.2008, σ. 112.

[10] Κανονισμός (ΕΚ) αριθ. 1289/2008 της Επιτροπής της 12ης Δεκεμβρίου 2008, ΕΕ L 340 της 19.12.2008, σ. 17.

[11] Κοινή δήλωση που ανακοινώθηκε από τον Οργανισμό Λογιστικών Προτύπων της Ιαπωνίας (ASBJ) και τον ΟΔΛΠ, το 2007, στην οποία παρουσιάζεται πρωτοβουλία για την επιτάχυνση του προγράμματος σύγκλισης των ΔΠΧΑ και των ιαπωνικών ΓΑΛΑ.

[12] Συμβουλευτικός φορέας της Ιαπωνικής Αρχής Χρηματοπιστωτικής Εποπτείας (Financial Services Agency – FSA).

[13] BAC (2009), Γνώμη σχετικά με την εφαρμογή των Διεθνών Προτύπων Χρηματοοικονομικής Αναφοράς (ΔΠΧΑ) στην Ιαπωνία (ενδιάμεση έκθεση).

[14] http://www.fsa.go.jp/en/news/2010/20100303-1.html.

[15] Κινεζικό Υπουργείο Οικονομικών (2008), Αναλυτική έκθεση σχετικά με τη εφαρμογή των νέων λογιστικών προτύπων από κινεζικές εισηγμένες εταιρείες το 2007.

[16] Το Κινεζικό Υπουργείο Οικονομικών επιβεβαίωσε στην Ευρωπαϊκή Επιτροπή ότι το ίδιο ισχύει επίσης και για τις ετήσιες εκθέσεις του 2008.

[17] Report on the Observance of Standards and Codes (ROSC) – Accounting and Auditing – People's Republic of China (βλ. http://www.worldbank.org/ifa/rosc_aa_chn.pdf).

[18] Στην έκθεσή της του Ιουνίου 2009, η ΕΡΑΑΚΑ ανέφερε σαφώς ότι οι πληροφορίες της βασίζονται σε συνεδριάσεις με τον ΟΔΛΠ· σε ανταλλαγή επιστολών με έναν εκπρόσωπο εκάστης σχετικής ρυθμιστικής αρχής των αγορών κινητών αξιών ή φορέα θέσπισης λογιστικών προτύπων, και σε πληροφορίες που είναι διαθέσιμες για το κοινό σε δικτυακούς τόπους. Κατά συνέπεια, στην έκθεσή της παρουσιάζονται πραγματικά στοιχεία και δεν επιδιώκεται η διατύπωση αξιολογικής κρίσης όσον αφορά την πρόοδο των σχετικών χωρών για την επίτευξη σύγκλισης ή για την υιοθέτηση των προτύπων.

[19] Βλ. http://www.acsbcanada.org/fyi-newsletter/item17751.pdf.

[20] http://www.pib.nic.in/release/release.asp?relid=57220.

[21] Εταιρείες που συμπεριλαμβάνονται στον δείκτη NSE Index – Nifty 50, εταιρείες που συμπεριλαμβάνονται στον δείκτη BSE Sensex 30, εταιρείες των οποίων οι μετοχές ή άλλες κινητές αξίες είναι εισηγμένες σε χρηματιστήρια εκτός Ινδίας, εταιρείες, εισηγμένες ή μη, των οποίων η καθαρή αξία υπερβαίνει τα 1 000 κρορ ρουπίες.

[22] 1 κρορ = 10 εκατομμύρια. 500 κρορ ρουπίες = 80 000 000 ευρώ. 1 000 κρορ ρουπίες = 160 000 000 ευρώ.

[23] Απόφαση 2008/961/ΕΚ της Επιτροπής και κανονισμός (ΕΚ) αριθ. 1289/2008 της Επιτροπής.